Ritratt fl-isfond: Pexels, ritratt fiċ-ċirku: Facebook Matthew Borg, membru tal-Alleanza kontra l-Faqar f'intervista ma' Newsbook.com.mt staqsa jekk hux kulħadd għandu bżonn il-€1.75 tal-għoli tal-ħajja kull ġimgħa. Huwa kien qiegħed jagħti r-reazzjoni tiegħu għall-istqarrija li l-maġġoranza tal-persuni li jibbenefikaw mill-assistenza soċjali jaqilgħu inqas mil-limitu stabbilit ta' povertà u jinsabu f'riskju ta' faqar u li €500 huma biżżejjed biex ma tkunx ikklassifikat fi stat ta' faqar assolut. X'differenza hemm bejn faqar assolut u dak relattiv? Mistoqsi x'inhi d-differenza bejn il-faqar assolut u dak relattiv Borg qal li faqar assolut jirreferi għal persuna li ma jkollhiex dħul biżżejjed biex ikollha l-affarijiet bażiċi bħal pereżempju flus biex tħallas id-dawl u l-ilma, flus biex toqgħod x'imkien, u flus biex tilbes tajjeb, li persuna "teżisti mhux tgħix, ma tmutx." Borg kompla jispjega li faqar relattiv jirreferi għall-persuna li pereżempju ma jkollhiex mobile jew internet id-dar li llum saru neċessitajiet fil-ħajja ta' kuljum. Huwa spjega li dawn huma kalkoli li jsiru b'riga li tapplika għal pajjiżi kollha imma semma li Malta għandha ċ-ċifra baxxa ta' €500 biex ma tkunx ikklasifikat f'livell ta' faqar għaliex diversi servizzi bħas-saħħa u l-edukazzjoni m'humiex inklużi f'dik iċ-ċifra. Il-maġġoranza tal-persuni fuq l-assistenza soċjali f'riskju ta' faqar Huwa qal li jilqgħu l-aħbar li Malta għandha l-inqas rata ta' faqar assolut b'mod pożittiv iżda fakkar li l-faqar jista' jiġi eradikat u li ma għandniex nikkuntentaw b'riżultat bħal dan. Spjega li l-living income huwa l-inqas li għandek bżonn biex tgħix ħajja dicenti u staqsa jekk il-paga minima ta' €777.10 hux biżżejjed biex tgħix. Huwa qal li hemm bżonn politika li tindirizza l-mekkaniżmi tal-COLA filwaqt li qal li bħala alleanza kellhom laqgħa pożittiva mal-Ministru tal-Finanzi Clyde Caruana. Ir-rata tal-inflazzjoni kif taffettwa lill-fqir? Mistoqsi dwar kif l-għoli tal-ħajja jaffettwa lill-fqir huwa qal li huma mħassbin dwar ir-rata tal-inflazzjoni għaliex dan qed iwassal għal tnaqqis fil-kwalità tal-ħajja tal-fqir li jkollu jagħżel l-irħas prodotti għaldaqstant possibbilment l-inqas prodotti ta' kwalità. Mistoqsi dwar x'jeħtieġ isir biex il-faqar ikun eradikat huwa semma l-ġlieda kontra l-prekarjat, l-abbużi fuq il-ħaddiema, Maltin u barranin, l-element ta' poter enormi u r-razziżmu. Huwa enfasizza li mhux il-barranin jiddettaw il-pagi imma min iħaddimhom u sostna li l-ħaddiem Malti u dak barrani għandhom jingħaqdu biex jitolbu ħlas xieraq għal xogħolhom. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook